
Κύριε Διοικητή,  
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, με χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Η Ε.Σ.Α.μεΑ. με το παρόν έγγραφό της, θα ήθελε να θέσει υπόψη σας ένα ζήτημα που αφορά στην εκ νέου επεξεργασία, τροποποίηση και αντικατάσταση του Παραρτήματος του άρθρου 42 του Ε.Κ.Π.Υ.
Όπως επισημαίνεται και στην υπ’ αριθ. πρωτ. 928/291/187/26.05.2026 επιστολή της Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία (Π.Ο.Σ.Γ.Κ.Α.μεΑ.), η τροποποίηση του Παραρτήματος του άρθρου 42 του Ε.Κ.Π.Υ., που δημοσιεύθηκε στο ΦΕΚ Β΄ 5124/14.08.2026, προκαλεί εύλογο προβληματισμό, καθώς το προηγούμενο Παράρτημα είχε δημοσιευθεί μόλις στις 02.02.2026 (ΦΕΚ Β΄ 386), μετά από μακρά διαδικασία επεξεργασίας στο πλαίσιο Ομάδας Εργασίας, στην οποία συμμετείχαν θεσμικά η ΕΣΑμεΑ και η ΠΟΣΓΚΑμεΑ. 
Ιδιαίτερη εντύπωση προκαλεί το γεγονός ότι από τις 03.04.2026 συστάθηκε νέα Ομάδα Εργασίας για ζητήματα του ίδιου Παραρτήματος, η πρόταση της οποίας, όπως προκύπτει από τη νεότερη απόφαση, λήφθηκε υπόψη για την τροποποίησή του.
Η τόσο σύντομη χρονική απόσταση μεταξύ των δύο διαδικασιών καθιστά αναγκαία την πλήρη και τεκμηριωμένη ενημέρωσή μας ως προς τους λόγους που κατέστησαν αναγκαία τη νέα αναμόρφωση.
Για τον λόγο αυτό ζητούμε:
Να μας γνωστοποιηθούν οι λόγοι και τα συγκεκριμένα ζητήματα που οδήγησαν στη σύσταση της νέας Ομάδας Εργασίας τον Απρίλιο του 2026.
Να μας χορηγηθούν η απόφαση σύστασης και συγκρότησής της, η σύνθεσή της, καθώς και η πρόταση, γνωμοδότηση ή πόρισμά της που αποτέλεσε τη βάση της νεότερης τροποποίησης.
Να μας γνωστοποιηθεί το σκεπτικό των ουσιωδών αλλαγών του νέου Παραρτήματος, ιδίως όσον αφορά τα θεραπευτικά δικαιώματα, τους ηλικιακούς περιορισμούς, τις προεγκρίσεις και τη διάρκεια των γνωματεύσεων.
Η ΕΣΑμεΑ θεωρεί αυτονόητο ότι κάθε ουσιώδης μεταβολή σε ένα τόσο κρίσιμο πλαίσιο, που αφορά άμεσα την πρόσβαση των ατόμων και των παιδιών με αναπηρία, χρόνιες ή/και σπάνιες παθήσεις στις αναγκαίες θεραπείες, οφείλει να χαρακτηρίζεται από διαφάνεια, τεκμηρίωση και θεσμικό διάλογο.
Παράλληλα, ζητούμε να ληφθούν όλα τα αναγκαία μέτρα ώστε η εφαρμογή του νέου Παραρτήματος να πραγματοποιηθεί χωρίς καθυστερήσεις και χωρίς πρόσθετη διοικητική ή τεχνική επιβάρυνση των δικαιούχων, ιδιαίτερα ως προς τις προεγκρίσεις και την προσαρμογή των πληροφοριακών συστημάτων.
Αναμένουμε την άμεση και αναλυτική έγγραφη ενημέρωσή μας και τη χορήγηση των ανωτέρω στοιχείων. 
Ευελπιστώντας πως θα εξετάσετε άμεσα το προαναφερόμενο αίτημα και θα ανταποκριθείτε θετικά, σας ευχαριστούμε εκ των προτέρων. 
Συνημμένα σας αποστέλλουμε την υπ’ αριθ. πρωτ. 312/09.09.2026 επιστολή της Π.Ο.Σ.Γ.Κ.Α.μεΑ, η οποία αναφέρεται πιο αναλυτικά στο εν λόγω ζήτημα.

Με εκτίμηση

Ο Πρόεδρος

Ι. Βαρδακαστάνης
Ο Γεν. Γραμματέας 


Β. Κούτσιανος


Πίνακας Αποδεκτών:
Γραφείο Υπουργού Υγείας, κ. Α. Γεωργιάδη
Διεύθυνση Στρατηγικού Σχεδιασμού Ε.Ο.Π.Υ.Υ. 
Π.Ο.Σ.Γ.Κ.Α.μεΑ.

